《齐天乐》
清代·苏穆

一番花信东风了，匆匆落梅多少。日暖烟轻，池清水皱，海月初生林杪。

西窗夜悄，怪尽日飞英，尚萦怀抱。野寺钟，暗催前梦过琼岛。

天涯谁念倦旅，料婵娟万里，堪共吟啸。镜里溶云，帘前点雪，几度阑干低绕。

莺声弄巧。甚絮絮深情，向人频道。总惜春归，奈春归自好。

作者简介：苏穆，一名姞，字佩蘘，山阳（今淮安市淮安区）人，宜兴周济侧室。工词，殉粤匪难。